Ego Godefridus, divina gratia Lingonensis episcopus, notum volo fieri omnibus fidelibus Gofridum de Molendino et fratrem ejus Johannem, laudante fratre eorumdem Milone et uxore memorati Gofridi Berta, filioque Johanne, fratribus et ecclesiæ Pontiniacensi donasse quidquid habebant apud Sanctam-Porcariam et in toto territorio ejusdem loci; qui etiam promiserunt, in fide sua, quod eandem terram ad habitationem suorum hominum immunem facerent et incultam, eorumque domos, mihi salva pace, transferrent. Retinuit tamen Johannes frater prædicti Gofridi decimas sibi debitas ab his secularibus qui eandem terram laboraverint, quamdiu advixerit. Hæc donatio confirmata est ab eisdem fratribus in præsentia nostra, testibus præsentibus domno Guidone, abbate Cari-Loci et Richardo monacho episcopi; Gaucelino, capellano, et Goscelino, clerico episcopi; Ulrico et Marco fratre ejus; Guillelmo de Asneriis.